Ο **Γεώργιος Πατρώνος** (1935–2021) ήταν Έλληνας θεολόγος, καθηγητής πανεπιστημίου και εκκλησιαστικός συγγραφέας, ο οποίος έγινε γνωστός με το ψευδώνυμο *Γιώργος Πετράδης*.

Βιογραφικά στοιχεία
-------------------

Γεννήθηκε το 1935 στο Λέχοβο Φλώρινας και αρχικά σπούδασε στη Θεολογική Σχολή του Πανεπιστημίου Αθηνών από όπου έλαβε το πτυχίο του. Συνέχισε τις σπουδές του στα Πανεπιστήμια της Οξφόρδης και του Μπέρμιγχαμ στο οποίο αναγορεύθηκε διδάκτορας, σπουδάζοντας στα πεδία των βιβλικών σπουδών και της ιεραποστολής. Παρακολούθησε έναν κύκλο Σπουδών στο διεθνές Ιεραποστολικὸ Κέντρο Selly Oak Colleges του Μπέρμιγχαμ (1964-1965). Ακόμη, πραγματοποίησε μετεκπαιδευτικές σπουδές στο International Mission Center και τη Θεολογική Σχολή του Αριστοτελείου Πανεπιστημίου Θεσσαλονίκης.

Μετά την ολοκλήρωση των σπουδών του, εργάστηκε ως καθηγητής σε σχολεία μέσης εκπαίδευσης, ενώ το 1970 διορίστηκε στη Θεολογική Σχολή Αθηνών. Εργάστηκε μέχρι το 1975 ως βοηθός. Τότε κατέθεσε την διδακτορική διατριβή του με τίτλο *«Σχέσις παρόντος και μέλλοντος εις την περί βασιλείας του Θεού διδασχαλίαν της Ορθοδόξου θεολογίας»* και αναγορεύθηκε διδάκτορας. Αργότερα εργάστηκε ως επιμελητής (1976-1981), λέκτορας (1981-1984), ενώ από το 1985 και έπειτα ως επίκουρος, αναπληρωτής και τακτικός καθηγητής. Εκτός από το πανεπιστήμιο Αθηνών, δίδαξε σε εκκλησιαστικές και ανώτερες σχολές. Μετά την αποχώρηση του από την ενεργό διδασκαλία το 2002 ονομάστηκε ομότιμος καθηγητής της Θεολογικής Σχολής Αθηνών. Συνεργαστηκε με το Οικουμενικό Πατριαρχείο Κωνσταντινουπόλεως για την ιεραποστολή στην Άπω Ανατολή και την Ασία.

Απεβίωσε σε ηλικία 86 ετών, στις 15 Αυγούστου 2021.

Έργο
----

Συμμετείχε σε πολλές επιτροπές, επιστημονικά σωματεία και φορείς. Ακόμη, ανέπτυξε σημαντικό ιεραποστολικό έργο στην Ουγκάντα, την Κένυα και την Τανζανία. Σημαντική θεωρείται η συμβολή του στον τομέα της εσχατολογίας, μιας και εισήγαγε τον όρο «λειτουργική εσχατολογία» στην ορθόδοξη θεολογία. Το 2014 χειροθετήθηκε Άρχοντας Διδάσκαλος του Ευαγγελίου της Του Χριστού Μεγάλης Εκκλησίας, μετά από πρόταση του Οικουμενικού Πατριάρχη Βαρθολομαίου, από τον Μητροπολίτη Κώου και Νισύρου Ναθαναήλ.

### Συγγραφικό έργο

Μεταξύ των έργων του περιλαμβάνονται τα εξής:

* *Μεσσιανικαί και εσχατολογικαί προσδοκίαι της μεσοδιαθηκικής περιόδου (200 π.Χ. – 100 μ.Χ.)*, 1970
* *Ο γάμος στη θεολογία και στη ζωή*, 1981
* *Γνωρίσματα Ορθοδόξου Θεολογίας*, 1983
* *Η χαρά στην Καινή Διαθήκη*, 1983
* *Εκκλησία και Κόσμος*, 1983
* *Η ιστορική πορεία του Ιησού, από τη φάτνη ως τον κενό τάφο*, 1991
* *Μαθητεία και αποστολικότητα*, 1999, 2 τόμοι
* *Αγία Γραφή και ιεραποστολή*, 2001
* *Ιστορία και εσχατολογία*, 2001
* Συμμετείχε ακόμη σε συντακτικές ομάδες συγγραφής σχολικών εγχειριδιών του μαθήματος των θρησκευτικών

Παραπομπές
----------

1. ↑  www.orthodoxianewsagency.gr/epikairotita/ekoimithi-o-omotimos-kathigitis-georgios-patronos/. Ανακτήθηκε στις 18  Αυγούστου 2021.
2. ↑  «Identifiants et Référentiels». (Γαλλικά) *IdRef*. Agence bibliographique de l'enseignement supérieur. Ανακτήθηκε στις 9  Μαΐου 2020.
3. 1 2 3 4 5  «Πατρώνος, Γεώργιος». *www.ygeiaonline.gr*. Ανακτήθηκε στις 23 Δεκεμβρίου 2016.
4. 1 2  «H ΕΚΚΛΗΣΙΑ ΤΗΣ ΕΛΛΑΔΟΣ : Περιοδικές Εκδόσεις της Εκκλησίας της Ελλάδος - ΘΕΟΛΟΓΙΑ». *www.ecclesia.gr*. Ανακτήθηκε στις 23 Απριλίου 2022.
5. 1 2 3 4  «.:BiblioNet : Πατρώνος, Γεώργιος Π». *www.biblionet.gr*. Ανακτήθηκε στις 23 Δεκεμβρίου 2016.
6. ↑  «Ομότιμοι Καθηγητές Θεολογικής Σχολής Πανεπιστημίου Αθηνών». *Επετηρίδα Πανεπιστημιακών Ετών 2012-2013* (Εθνικό και Καποδιστριακό Πανεπιστήμιο Αθηνών): σ. 276. 2015.. Ανακτήθηκε στις 2016-12-23.
7. ↑  «Εκοιμήθη ο Ομότιμος Καθηγητής Γεώργιος Πατρώνος». *Ορθοδοξία News Agency*. 16 Αυγούστου 2021. Ανακτήθηκε στις 18 Αυγούστου 2021.
8. ↑  Μουστάκης, Αθανάσιος (10 Απριλίου 2014). «Άρχοντας Διδάσκαλος του Ευαγγελίου Γεώργιος Π. Πατρώνος: Γεννημένος Δάσκαλος». *www.amen.gr*. Αρχειοθετήθηκε από το πρωτότυπο στις 2016-12-23.. Ανακτήθηκε στις 2016-12-22.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 26273893
* **ΕΒΕ**: 27435
* **BiblioNet**: **26468**
* LCCN: n93046120
* ISNI: 0000 0000 3527 8687
* GND: 119234202X
* SUDOC: 151164274
* BNF: cb45081381q (data)

 |

 |